鄭僉判取蘇黄門圖史園囿文章鼓吹之語爲韻見貽輒復賡載  其二
作者：方岳
朝代：宋

paragraphs: 骯髒自山林，伊優自朝市。
是耶其非歟，一笑付圖史。
紛華勿與戰，深溝閉堅壘。
歲月曾幾何，折北俱披靡。
問君胡能然，待以不爭耳。
北山有微行，聊足屣吾履。
未莎者維菊，未棘者維杞。
擷之復湘之，寒綠冰人齒。
秋聲在樹間，餉我一睡美。
誰其驚周公，山鳥亦逝矣。